पाएं अपने शहर की ताज़ा ख़बरें और फ्री ई-पेपरडाउनलोड करें
जिले में मंगलवार को तीन एडवोकेट समेत 11 संक्रमितों की मौत हो गई और एक दिन में रिकार्ड 821 नए संक्रमित मरीज मिले। जिले में बढ़ती संक्रमण की स्थिति को कंट्रोल करने के लिए प्रशासन लगातार प्रयास कर रहा है और जिसमें कुछ कामयाबी भी हासिल होती दिखाई दे रही है। स्वास्थ्य विभाग के प्रयासों से मंगलवार को 337 संक्रमित मरीज और ठीक हुए हैं। जबकि 1600 लोगों की सैंपलिंग की गई। विभाग की तरफ से 1089 लोगों को और वैक्सीन दी गई।
जिले में बुजुर्ग व पहले से बीमार व्यक्तियों के साथ अब युवाओं के लिए भी कोरोना संक्रमण जान लेवा साबित होता जा रहा है। स्वास्थ्य विभाग को मंगलवार को 11 संक्रमितों की मौत की सूची मिली है। जिनमें संक्रमण से मरने वाले तीन मरीजों की आयु 22, 34 व 47 वर्ष थी। ऐसे हालातों में संक्रमण के प्रति थोड़ी सी लापरवाही भी जान पर भारी पड़ सकती है।
नागरिकों को सरकार, प्रशासन व स्वास्थ्य विभाग की तरफ से कोविड-19 को लेकर जारी एडवाइजरी तथा दो गज की दूरी, मास्क जरूरी, वैक्सीनेशन व बार बार हाथों को साफ करने के नियम की हर हाल में पालना करनी होगी।
जिले में एक अप्रैल तक कोरोना संक्रमण से 146 लोगों की मौत हुई थी और 6442 लोग संक्रमित हुए थे। 15 अप्रैल को मृतकों की संख्या 156 पर पहुंच गई थी और संक्रमितों की संख्या सात हजार के पार पहुंच गई थी। 30 अप्रैल को मृतकों की संख्या 219 पर पहुंची संक्रमितों का आंकड़ा 10 हजार के पार पहुंच गया था।
अप्रैल महीने में 73 संक्रमितों की मौत हुई जबकि 3573 संक्रमित मरीज मिले थे। मई में पिछले चार दिन में ही 2027 नए संक्रमित मरीज मिले चुके हैं जबकि 38 संक्रमितों की मौत हुई। चार दिन में विभाग की तरफ से 5930 लोगों की सैंपलिंग की है, जिनमें से 34 प्रतिशत लोग संक्रमित मिले हैं। राहत की बात यह है कि पिछले चार में 1225 मरीज ठीक हुए हैं। जिले में कुल संक्रमित 12042 हो गए हैं।
जानिए...प्रशासन ने क्या किए हैं संक्रमण से बचाव के प्रयास
प्रशासन व स्वास्थ्य विभाग लगातार संक्रमण की रोकथाम व बचाव के प्रयास में लगा हुआ है। लॉकडाउन के बावजूद प्रशासन, पुलिस व स्वास्थ्य विभाग के कर्मचारी व अधिकारी बचाव, जागरूकता व रोकथाम के प्रयासों में लगे हुए हैं। लोगों से नियमों की सख्ती से पालना करवाई जा रही है और मरीजों के लिए अस्पतालों में ऑक्सीजन आदि की उचित व्यवस्था के प्रयास किए जा रहे हैं।
इसके अलावा सैंपलिंग व वैक्सीनेशन अभियान लगातार जारी है। मंगलवार को 1079 लोगों को वैक्सीन दी गई है। जिनमें 18 से अधिक आयु के 1022 लोगों को टीका दिया गया। विभाग की तरफ से जिले में अभी तक 124196 लोगों को वैक्सीन दी जा चुकी है। जिनमें से 18578 लोगों को वैक्सीन की दूसरी डोज भी दी जा चुकी है।
18 से 44 आयु के 1920, 45 से 60 आयु के 48663, 60 से अधिक आयु के 78126 लोगों को वैक्सीन दी गई है। इसके अलावा 8860 हेल्थ वर्कर व 5205 फ्रंट लाइन के कर्मचारियों को वैक्सीन की डोज दी जा चुकी है।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva zho_Hant eng_Latn